རྣམ་སྣང་མངོན་བྱང་གི་དཀྱིལ་འཁོར་གྱི་རྡུལ་ཚོན་ཆབ་
ལ་སྤྱན་འདྲེན་པའི་ཆོ་ག་བཀྲ་ཤིས་ཆར་འབེབས་
ཞེས་བྱ་བ་བཞུགས་སོ། །
༄༅། །ཉེས་པའི་སྐྱོན་བྲལ་ཡོན་ཏན་ཀུན་རྫོགས་ཤིང་། །མཐའ་ཀླས་འགྲོ་བའི་
མགོན་སྐྱབས་བླ་ན་མེད། །སྐུ་བཞིའི་བདག་ཉིད་རྣམ་སྣང་དཀྱིལའཁོར་བ། །བརྒྱ་དང་
བཅུ་བདུན་ལྷ་ཡིས་དུས་ཀུན་སྐྱོངས། །འདིར་བཅོམ་ལྡན་འདས་རྣམ་པར་སྣང་མཛད་མངོན་
པར་བྱང་ཆུབ་པའི་དཀྱིལ་འཁོར་གྱི་རྡུལ་ཚོན་ཀླུ་རྣམས་ཀྱི་བསོད་ནམས་ཀྱི་ཞིང་དུ་སྤྱན་འདྲེན་
པའི་ཆོ་ག་ནི་འདིའི་རྒྱུད་དང་སངས་རྒྱས་གསང་བའི་འགྲེལ་པ་རྣམས་སུ་མི་གསལ་ཡང་། རྗེ་
ཐམས་ཅད་མཁྱེན་པ་ཙོང་ཁ་བ་ཆེན་པོའི་དངོས་སློབ་འབྲོམ་བཙུན་ཤེར་འབྱུང་བློ་གྲོས་ཀྱི་འདིའི་
དཀྱིལ་ཆོག་ལས། རྡུལ་ཚོན་རྣམས་བུམ་པ་རྒྱན་ཐམས་ཅད་ཀྱིས་བརྒྱན་པར་བླུགས་ཏེ་བཀྲ་ཤིས་ཀྱི་
གླུ་དང་རོལ་མོ་དང་གདུགས་ལ་སོགས་པ་མཆོད་པའི་ཁྱད་པར་དུ་མ་དང་བཅས་པས་ཁྱེར་ཏེ་རྒྱ་
མཚོར་འབབ་པའི་ཆུ་བོ་ཆེན་པོ་ལ་སོགས་པའི་འགྲམ་དུ་ཀླུའི་དཀྱིལ་འཁོར་བྱས་ནས་མཆོད་
གཏོར་ཕུལ་ཏེ་དེ་རྣམས་ལ་རྡུལ་ཚོན་གཏན་ནས་ཆུ་ལ་བསྐུར་ཞིང་། དེ་རྣམས་ཀྱིས་ཀྱང་བཀུར་སྟི་
ཆེན་པོས་རྒྱ་མཚོར་ཁྱེར་བར་བསམ་མོ། །དེ་ནས་བུམ་པ་དེ་ཉིད་ཆུས་བཀང་ནས་ཁྱེར་འོང་སྟེ་ཞི་
བའི་དོན་དུ་དཀྱིལ་འཁོར་གྱི་ཁང་བ་ལ་སོགས་པར་བསང་གཏོར་བྱ། ཞེས་གསུངས་པ་གཞིར་
602

བཟུང་། དཀྱིལ་ཆོག་རྡོར་ཕྲེང་སོགས་རྒྱ་གཞུང་དང་། བུ་སྟོན་གྱི་ཡིག་ཆ། སྔགས་རིམ་ཆེན་མོ། ཁྲི་
རྒྱ་ནག་ངག་དབང་བློ་གྲོས་རྒྱ་མཚོའི་བདེ་གསང་འཇིགས་གསུམ་གྱི་ཀླུ་ཆོག བདག་གི་བླ་མ་གུང་
ཐང་འཇམ་པའི་དབྱངས་དཱི་བཾ་མཚན་ཅན་གྱི་དུས་འཁོར་ཀུན་རིག་མི་འཁྲུགས་པའི་ཀླུ་ཆོག་
སོགས་ལ་བརྟེན་ནས་འདོན་འགྲིག་ཙམ་བྲི་བ་ལ། མདུན་དུ་བ་བྱུང་དང་དྲི་དཀར་བོས་བྱུགས་པའི་
མཎྜལ་གྱི་སྟེང་དུ་པད་དཀར་འདབ་བརྒྱད། ཁོར་ཡུག་ཏུ་ཆུ་རིས་དང་བཅས་པ། ལྟེ་བར་རྣམ་སྣང་
གི་ས་བོན་ཨཾ་དཀར་བོ་དང་། འདབ་མ་བརྒྱད་ལ་ཀླུ་སོ་སོའི་ཁ་དོག་དང་མཐུན་པའི་ཕུ བརྒྱད་བྲིས།
དེའི་མདུན་དུ་ཟླུམ་གཏོར་ཆེ་བ་གཅིག་ལ་ཆུང་བ་བརྒྱད་ཀྱིས་བསྐོར་བ། མཐའ་སྐོར་དུ་རིགས་
བརྒྱད་ཀྱི་ཀླུ་ཕྲན་རྣམས་ལ་འབུལ་རྒྱུའི་ཁམ་ཕོར་འོ་མ་དང་བཅས་པ་ཀླུ་སྨན་བཏབ། དེའི་མཐར་
རྫས་བདུན་སྦྱར་བའི་མཆོད་ཡོན། མེ་ཏོག་དཀར་བོ། གླ་རྩི་སོགས་མ་འདྲེས་པའི་བདུག་སྤོས། མར་
དཀར་གྱི་སྣང་གསལ། འོ་མ་དང་དྲི་བཟང་བསྲེས་པའི་དྲི་ཆབ། འོ་མས་སྤུས་པའི་ལྷ་བཤོས་རྣམས་
བཀོད་
་་པ་མཛེས་པར་བཤམས། དེར་ཕེབས་ནས་རྡུལ་ཚོན་གྱི་བུམ་པ་གཏོར་མའི་རྒྱབ་ཙམ་དུ་
བཀོད། དཔོན་སློབ་རྣམས་གྲལ་ལ་འཁོད་དེ། རྡོ་རྗེའི་ཕྱག་རྒྱ་བྱས་ལ། ན་མཿ ས་མནྟ་བཛྲ་ཎཾ་ཧཱུཾ།
བདག་ཉིད་ལས་ཀྱི་རྡོ་རྗེ་སེམས་དཔའ་སྐུ་མདོག་དཀར་བོ་ཕྱག་གཡས་རྡོ་རྗེ་རྩེ་ལྔ་བ་
ཐུགས་ཀར་འཛིན་ཅིང་གཡོན་དྲིལ་བུ་དཀུར་བརྟེན་པར་གྱུར། ཕྱག་རྒྱ་དང་བཅས་གཙུག་
ཏོར་དང་། སྤྱན་དང་། ལྗགས་བྱིན་གྱིས་བརླབས། ཨ་མྲི་ཏས་བསངས་ཏེ་དཀར་གཏོར་བསྔོ། དེ་
ནས་ཁམས་གསུམ་རྣམ་རྒྱལ་གྱི་སྔགས་རྒྱས་ཀླུའི་དཀྱིལ་འཁོར་བསངས། ཆོས་ཉིད་རྣམ་དག་གི་
སྔགས་རྒྱས་སྦྱངས། དཀྱིལ་འཁོར་ཆོས་ཀྱི་དབྱིངས་རྣམ་པར་དག་པའི་སྟོང་བ་ཉིད་དུ་
གྱུར། དམ་ཚིག་གསུམ་གྱི་ཕྱག་རྒྱ་བཅིངས་ལ། ན་མཿ ས་མནྟ་བུདྡྷ་ནཱཾ། ཨ་ས་མེ། ཏྲི་ས་མེ། ས་
མ་ཡ་སྭཱཧཱ། མདུན་དུ་ཡན་ལག་བརྒྱད་དང་ལྡན་པའི་རྒྱ་མཚོ་ཆེན་པོའི་དབུས་སུ་པདྨ་
དཀར་བོ་འདབ་མ་བརྒྱད་པའི་ལྟེ་བར་ཟླ་བའི་དཀྱིལ་འཁོར་གྱི་སྟེང་དུ་བཅོམ་ལྡན་
འདས་རྣམ་པར་སྣང་མཛད་ཆེན་པོ་ཞལ་གཅིག་ཕྱག་གཉིས་མཉམ་གཞག་གི་ཕྱག་རྒྱ་
603

མཛད་པ། སྐུ་གསེར་གྱི་མདོག་ཅན། འབར་བའི་ཕྲེང་པ་འཁྲིགས་པ། པདྨ་དཀར་བོ་དང་
ཟླ་བའི་གདན་ལ་བཞུགས་པ། དབུ་རྒྱན་དང་ཐོར་ཚུགས་ཅན། དར་ལྭའི་སྟོད་གཡོགས་
དང་སྨད་གཡོགས་མནབ་པར་གྱུར། སྔགས་དང་ཕྱག་རྒྱས་གཙུག་ཏོར་དང་། སྤྱན་དང་། ལྗགས་
བྱིན་གྱིས་བརླབས། འདབ་མ་བརྒྱད་ལ་ཤར་དུ་མཐའ་ཡས་དཀར་བོ། ལྷོར་པདྨ་སྔོན་པོ།
ནུབ་ཏུ་འཇོག་པོ་སེར་བོ། བྱང་དུ་ནོར་རྒྱས་དཀར་བོ། དབང་ལྡན་དུ་པདྨ་ཆེན་པོ་
དཀར་སེར། མེར་དུང་སྐྱོང་དཀར་སྔོ། བདེན་བྲལ་དུ་སྟོབས་རྒྱུ་དམར་བོ། རླུང་དུ་
རིགས་ལྡན་དམར་སྔོ། ཐམས་ཅད་ཀྱང་ཞལ་གཅིག་ཕྱག་གཉིས་ཐུགས་ཀར་ཐལ་མོ་
སྦྱར་ཞིང་། སྦྲུལ་མགོ་བདུན་གྱི་གདེངས་ཀ་དང་། རིན་པོ་ཆེའི་རྒྱན་སྣ་ཚོགས་ཀྱིས་
སྤྲསྨྲས་པ། སྨད་སྦྲུལ་མཇུག་ཏུ་འཁྱིལ་བའི་གཡོན་ངོས་ནས་རང་འདྲའི་ཤེས་རབ་མས་
འཁྱུད་པ། དེ་རྣམས་ཀྱི་ཕྱི་རོལ་ཏུ་ཀླུ་རིགས་བརྒྱད་ཀྱི་ཀླུ་ཕྲན་མཐའ་ཡས་པས་བསྐོར་
བ། ཐམས་ཅད་ཀྱང་བཅོམ་ལྡན་འདས་ལ་མངོན་དུ་ཕྱོགས་ཤིང་འདུད་པ་དང་བཅས་
པས་རང་རང་གི་གདན་ལ་འཁོད་པར་གྱུར། དེ་ནས་ལྕགས་ཀྱུའི་ཕྱག་རྒྱ་བྱས་ལ། ༀ་པ་ཏ་
ལི་པ་ཏ་ལི་མ་ཧཱ་པ་ཏ་ལི་ཧཱུྃ་ཛཿ སྭཱཧཱ། ཞེས་སྤྱིར་སྤྱན་འདྲེན། ཁྱད་པར་དུ་རྡོ་རྗེ་གསོར་དྲིལ་
བུ་གསིལ་ལ། ཨོྃ་མཐའ་ཡས་དང་ནི་ནོར་རྒྱས་བུ། །འཇོག་པོ་དང་ནི་སྟོབས་ཀྱི་རྒྱུ། །པདྨ་
པདྨ་ཆེན་པོ་དང་། །དུང་སྐྱོང་དང་ནི་རིགས་ལྡན་དང༌། །ལྷ་མོ་ལྷ་མོ་ཆེན་པོ་དང༌། །ཟླ་
བའི་སྤྱི་གཙུག་སྤྱི་གཙུག་ཆེ། །དབྱུག་འཛིན་དབྱུག་འཛིན་ཆེན་པོ་དང་། །སོག་མ་མེད་
དང་ཧུ་ལུནྟ། །དགའ་བོ་དང་ནི་ཉེ་དགའ་བོ། །རྒྱ་མཚོ་དང་ནི་རྒྱ་མཚོ་ཆེ། །གདུང་བ་དང་
ནི་གདུང་བ་ཆེ། །དཔལ་གྱི་འོད་དང་འོད་པོ་ཆེ། །རིན་ཆེན་འོད་དང་གཟུགས་བཟང་
དང་། །གཟུགས་ཆེན་སྦྲུལ་བཟང་ལྟོ་འཕྱེ་ཆེ། །སྨིག་རྒྱུ་དང་ནི་སྨིག་རྒྱུ་ཆེ། །ཚུར་
གཤེགས་ཚུར་གཤེགས་ཀླུ་ཡི་བདག །ཅེས་སྤྱན་དྲངས། ཛཿ ཧཱུཾ་བཾ་ཧོཿ དམ་ཚིག་པ་དང་
གཉིས་སུ་མེད་པར་གྱུར་པར་བསམ་ཞིང་། ན་མཿ ས་མནྟ་བུདྡྷ་ནཱཾ། ཨ་ས་མ་པ་ཏ། དྷརྨ་དྷཱ་
604

ཏུ་ཀཱ་རྱ་ག་ཏི་ག་ཏཱ་ནཱཾ། སརྦ་ཐཱ། ཨཾ་ཁཾ། ཨཾ་ཨཿ སཾ་སཿ ཧཾ་ཧཿ རཾ་རཿ བཾ་བཿ སྭཱཧཱ། ཨོཾ་ཨཱཿ
ཨ་ནནྟ་ཡེ་ཧཱུྃ་སྭཱཧཱ། ཨོཾ་ཨཱཿ པདྨ་ཡེ་ཧཱུཾ་སྭཱཧཱ། ཨོཾ་ཨཱཿ ཏཀྵ་ཀཱ་ཡེ་ཧཱུཾ་སྭཱཧཱ། ཨོཾ་ཨཱཿ བ་སུ་ཀི་
ཡེ་ཧཱུཾ་སྭཱཧཱ། ཨོཾ་ཨཱཿ མ་ཧཱ་པདྨ་ཡེ་ཧཱུཾ་སྭཱཧཱ། ༀ་ཨཱཿ ཤཾ་ཁ་པཱ་ལ་ཡེ་ཧཱུྃ་སྭཱཧཱ། ཨོཾ་ཨཱཿ ཀརྐོ་ཊ་
ཡེ་ཧཱུཾ་སྭཱཧཱ། ཨོཾ་ཨཱཿ ཀུ་ལི་ཀ་ཡེ་སྭཱཧཱ། ཞེས་བརྗོད་དེ་མེ་ཏོག་དཀར་བོས་མཆོད། མཆོད་པ་སྔར་
ལྟར་བསངས་སྦྱངས། མཆོད་རྫས་རྣམས་ཆོས་ཀྱི་དབྱིངས་རྣམ་པར་དག་པའི་སྟོང་བ་ཉིད་
དུ་གྱུར། སྟོང་བའི་ངང་ལས་ཨོཾ་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་
ནང་དུ། ཨོཾ་འོད་དུ་ཞུ་བ་ལས་བྱུང་བའི་མཆོད་ཡོན། མེ་ཏོག བདུག་སྤོས། མར་མེ། དྲི་
ཆབ། ཞལ་ཟས། རོལ་མོ་ལ་སོགས་པ་རྣམས། ལྷ་རྫས་ཀྱི་མཆོད་པ་དྭངས་ཤིང་ཐོགས་པ་
མེད་པ། ཟག་པ་མེད་པའི་བདེ་བ་ཁྱད་པར་ཅན་བསྐྱེད་པར་གྱུར། ཨོཾ་ཨགྷཾ་ཨཱཿ ཧཱུཾ། ཨོཾ་
པུཎྱེ་ཨཱཿ ཧཱུྃ། ནས། ཨོཾ་ཤཔྟ་ཨཱཿ ཧཱུྃ་གྱིས་བྱིན་གྱིས་བརླབས། དྲི་མེད་ཡིད་དུ་འོང་བ་ཡི། །ལྷ་
རྫས་བཟང་བོའི་མཆོད་ཡོན་འདི། །བཅོམ་ལྡན་འཁོར་དང་བཅས་ལ་འབུལ། །བཞེས་
ནས་བདག་ལ་དགྱེས་པར་མཛོད། །ཨོཾ་བཻ་རོ་ཙ་ན་ནཱ་ག་རཱ་ཛ་ས་པ་རི་ཝཱ་ར་ཨཎྷཾ་པྲ་
ཏཱིཙྪ་ཡེ་སྭཱཧཱ། དེ་བཞིན་དུ་མཆོད་ཡོན་གྱི་གནས་སུ་མེ་ཏོག་བདུག་སྤོས་སྣང་གསལ་དྲི་ཆབ་ཞལ་
ཟས་རོལ་མོ་རྣམས་དང༌། ཨཎྷཾ་གྱི་གནས་སུ། པུཥྤ། དྷུ་བེ། ཨཱ་ལོ་ཀེ གནྡེ། ནཻ་ཝི་དྱ། ཤཔྟ།
རྣམས་བཅུག་ལ་དབུལ་ཞིང་། ཕྱག་འཚལ་བྱང་ཆུབ་སེམས་ཁྱོད་ལ། །ཕྱག་འཚལ་བྱང་
ཆུབ་འབྱུང་ཁྱོད་ལ། །སྤྱོད་གཟུགས་ཁྱོད་དང་ས་དང་ནི། །ཕ་རོལ་ཕྱིན་ལ་ཕྱག་འཚལ་
ལོ། །ཕྱག་འཚལ་ཐོག་མ་མེད་ཁྱོད་ལ། །སྟོང་བ་ཉིད་ལ་ཕྱག་འཚལ་འདུད། །གདེང་ཀ་
ནོར་བུ་འབར་བའི་འོད་ཟེར་གྱིས། །ས་འོག་གནས་པའི་མུན་པ་རབ་བསལ་ནས། །བསྟན་
ལ་རབ་དགའ་མཐུ་སྟོབས་བསམ་མི་ཁྱབ། །ཀླུ་རྒྱལ་འཁོར་དང་བཅས་ལ་ཕྱག་འཚལ་
བསྟོད། །ཅེས་བསྟོད། གཏོར་མ་ཁམས་གསུམ་རྣམ་རྒྱལ་གྱི་སྔགས་རྒྱས་བསངས། ཆོས་ཉིད་རྣམ་
དག་གི་སྔགས་རྒྱས་སྦྱངས། ཨོཾ་སརྦ་བིད་སོགས་ནམ་མཁའ་མཛོད་ཀྱི་སྔགས་རྒྱས་བྱིན་གྱིས་
605

བརླབས། རྒྱུད་འདིར་འདས་ལྷའི་གཏོར་འབུལ་མ་གསུང་ཀྱང་བདག་གི་བླ་མ་འཇམ་པའི་
དབྱངས་དཱི་བཾ་མཚན་ཅན་གྱི་ཀུན་རིག་ཀླུ་ཆོག་ཏུ་སྔགས་ཙམ་གྱིས་གཏོར་མ་ཕུལ་བ་ལ་འགལ་བ་
མེད་ཚུལ་ཤེས་བྱེད་དང་བཅས་གསུངས་པ་འདིར་ཡང་འདྲ་འམ་སྙམ་པས། ན་མཿ ས་མནྟ་ནས།
བཾ་བཿ སྭཱཧཱ། ལན་གསུམ་གྱིས་གཏོར་མ་ཆེ་བ་རྣམ་སྣང་ལ་ཕུལ། ལག་པ་གཡོན་གདེངས་ཀའི་
ཕྱག་རྒྱ་དང་། གཡས་བརྐྱངས་ལ། ༀ་ཨ་ནནྟ། བ་སུ་ཀ ། འཇོག་པོའི་སྐད་དོད་ཏཀྵ་ཀ་ཆད་པ་
འདྲ། ཀརྐོ་ཊ། པདྨ། མ་ཧཱ་པདྨ། ཤཾ་ཁ་པཱ་ལ། འདི་རིགས་ལྡན་ཞེས་པ་ཡིན་པས་ཀླད་ཀོར་མ་
དག(ཀུ་ལི་ཀ) པཱ་ལ། (འདི་ལྷག་མ་འདྲ།) དེ་བ་ཏི། མཧཱ་ད་བ་ཏི། སོ་མ་ཤི་ཁི། མཧཱ་སོ་མ་ཤི་
ཁི། དཎྜ་དྷ་ར། མཧཱ་དཎྜ་ངྷ་ར། ཨ་བ་ལཱ་ལ། (ནི་སོག་མ་མེད་ཅེས་པ་སྟེ། ཨ་ས་ཞེས་པ་མ་དག་
གོ །) ཧུ་ལུནྟ། ནནྟ། ཨུ་པ་ནནྟ། སཱ་ག་ར། མ་ཧཱ་སཱ་ག་ར། (འདི་སྔགས་རིམ་སོགས་ལས་
འབྱུང་ཞིང་། བོད་སྐད་ལའང་རྒྱ་མཚོ་རྒྱ་མཚོ་ཆེན་པོ་དང་། ཞེས་ཡོད།) ཏཔྟ། མཧཱ་ཏཔྟ། ཤྲཱི་
ཀནྟི། མཧཱ་ཀནྟི། རཏྣ་ཀནྟི། སུ་རཱུ་པ། མཧཱ་སུ་རཱུ་པ། བྷ་དྲ་ཧི་ཀ མ་ཧོ་ད་ར། ཤི་ལི། མ་ཧཱ་
ཤི་ལི། ཨོཾ་བྷཀྵ་བྷཀྵ། ཨཱ་གཙྪ་ཨཱ་གཙྪ། མ་ཧཱ་ན་ག་ཨ་དྷི་བ་ཏི། སརྦ་བྷུར་བྷུ་ཝ་ཧཱུྃ་ཕུ
སྭཱཧཱ། ལན་གསུམ་གྱིས་བསྔོ་བའམ། ཡང་ན། ཨོཾ་མཐའ་ཡས་ནོར་རྒྱས་འཇོག་པོ་སྟོབས་ཀྱི་
རྒྱུ། །པདྨ་པད་ཆེན་དུང་སྐྱོང་རིགས་ལྡན་དང༌། །ལྷ་མོ་ལྷ་མོ་ཆེན་མོ་ཟླ་བའི་གཙུག །ཟླ་
བའི་གཙུག་ཆེན་དབྱུག་འཛིན་དབྱུག་འཛིན་ཆེ། །སོག་མེད་ཧུ་ལུན་དགའ་པོ་ཉེ་
དགའ་བོ། །རྒྱ་མཚོ་ཆེན་པོ་དྲོ་བ་དྲོ་བ་ཆེ། །དཔལ་གྱི་འོད་དང་འོད་ཆེན་རིན་ཆེན་
འོད། །གཟུགས་མཛེས་གཟུགས་མཛེས་ཆེན་པོ་སྦྲུལ་བཟང་དང་། །ལྟོ་འཕྱེ་ཆེན་པོ་ཤི་
ལི་ཤི་ལི་ཆེ། །ཨོཾ་ཀླུ་ཡི་མངའ་བདག་ཆེན་པོ་སྤྱོན་ཅིག་སྤྱོན། །གསོལ་ཅིག་གསོལ་ཅིག་
ས་སྟེང་ས་འོག་དང་། །ས་བླ་ཐམས་ཅད་དུ་ཡང་རྒྱས་པར་མཛོད་ཕྲུ་ཕུ སྭཱཧཱ། ལན་
གསུམ་གྱིས་ཀླུ་ལ་འབུལ། སླར་ཡང་གཙོ་འཁོར་ཐམས་ཅད་ལ་སྔར་བཞིན་མཆོད་བསྟོད་བྱ། རྒྱལ་
བའི་བྱིན་རླབས་མཆོག་ཏུ་ཉེར་བསྒྲུབས་པའི། །ཚོན་ཕྱེ་འདི་དག་ཀླུ་རྒྱལ་འཁོར་བཅས་
606

ལ། །རྗེས་སུ་གཏད་དོ་བཀུར་སྟི་རྒྱ་ཆེན་གྱིས། །རང་གནས་སྤྱན་དྲངས་ས་འོག་གཞིར་
གནས་པས། །ཉེ་བར་མཚོན་པའི་འབྱུང་བོ་དཔག་མེད་ལ། །ཕན་པ་རྒྱ་ཆེན་རྒྱུན་དུ་
འབྱུང་བ་དང་། །འཇིག་རྟེན་ཁམས་སུ་ཆར་ཆུ་དུས་འབེབས་ཤིང་། །འབྲུ་བཅུད་ལེགས་
ཚོགས་རྟག་ཏུ་རྒྱས་པར་མཛོད། །ཅེས་རྡུལ་ཚོན་ཀླུ་ལ་གཏད་དེ་འཕྲིན་ལས་བཅོལ། ཡིག་བརྒྱ།
མ་རྙེད་ཡོངས་སུ་མ་ཤེས་དང་། །ཞེས་ནོངས་པ་བཟོད་པར་གསོལ། གཙོ་བོ་ཆོས་སྐུའི་ངང་
དུ་ཞུགས་པར་གྱུར། ཨོཾ་གྷི་ལི་གྷི་ལི་ཧཱུཾ་ཛཿ སྭཱཧཱ། ཀླུ་རྒྱལ་འཁོར་བཅས་རང་གནས་སུ་
གཤེགས་པར་གྱུར། ཅེས་སེ་གོལ་གདབ། ཕུན་སུམ་ཚོགས་པ་སོགས་ཀྱིས་ཤིས་པ་བརྗོད་དེ་ཀླུ་
རྣམས་ཀྱིས་བཀུར་སྟི་ཆེན་པོས་རང་གནས་སུ་སྤྱན་དྲངས་པར་བསམ་ལ་རོལ་མོའི་སྒྲ་དང་བཅས་
ཆུར་དོར། དེ་ནས་མཎྜལ་གྱི་མཚན་མ་རྣམས་ཨ་ཀཱ་རོ་བརྗོད་བཞིན་དུ་བཀྲུས། བུམ་པ་ཆུས་བཀང་
སྟེ་ཁྱེར་འོང་ནས་དཀྱིལ་འཁོར་གྱི་ཁང་བ་ལ་བསང་གཏོར་བྱས་ཏེ་ཤིས་པ་བརྗོད་པས་མཐའ་བརྒྱན་
པར་བྱའོ། །ཀླུ་ཆོག་གནད་དོན་ཀུན་ཚང་འཁྱེར་བདེ་བ། །མཁས་གྲུབ་དམ་པའི་ཕྱག་ལེན་
ཇི་བཞིན་དུ། །བཀོད་པའི་དགེ་འདིས་འགྲོ་བ་མ་ལུས་པ། །ཐུབ་པ་མཆོག་གིས་འབྲལ་
མེད་རྗེས་འཛིན་ཤོག །
ཅེས་རྣམ་སྣང་མངོན་བྱང་གི་དཀྱིལ་འཁོར་གྱི་རྡུལ་ཚོན་ཆབ་ལ་སྤྱན་འདྲེན་པའི་ཆོ་ག་
བཀྲ་ཤིས་ཆར་འབེབས་ཞེས་བྱ་བ་འདི་ཡང་། ༧བཙུན་གཟུགས་ཤེས་རབ་རྒྱ་མཚོས་དཀྱིལ་ཆོག་གི་
ཡན་ལག་ཙམ་དུ་བྲིས་པའོ། ། ། །མངྒ་ལཾ། །
607